© 2005 by Edizioni Segno

Via E. Fermi, 80/1

33010 Feletto Umberto – Tavagnacco (UD)

www.edizionisegno.it – info@edizionisegno.it

Z talianskeho originálu
Preghiera e novena di liberazione e guarigione a San Ciriaco

Vydal © Zachej.sk, 2023

Preklad © Marián Miliczki

Grafika © Bookwork.sk

Jazyková korektúra PhDr. Adriana Matoľáková, PhD.

Nihil obstat Mons. Gabriel Ragan

Imprimatur Mons. Bernard Bober, arcibiskup metropolita ABÚ Košice – prot. č. 1011/23, 02. 10. 2023

ISBN 978-80-8211-644-4 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Modlitba a novéna oslobodenia a uzdravenia

k svätému Cyriakovi, diakonovi a mučeníkovi,

mocnému orodovníkovi a exorcistovi,

ktorý je uctievaný vo svätyni v Torre Le Nocelle

„Ochranca náš, Cyriak,
ochraňuj moju dušu
v smrteľnom zápase
pred pekelným Luciferom.“

z hymnu novény na jeho počesť

Svätý Cyriak,
diakon a mučeník,
divotvorca a exorcista

Cyriak sa narodil za vlády cisára Diokleciána v aristokratickej rodine. Po obrátení na kresťanstvo bol vybratý za diakona Rímskej cirkvi. Vzdelaný človek, milovník filozofie Cyriak bol svedkom kresťanskej viery, krstil pohanov a už za svojho života uzdravoval chorých, vykonal veľa zázrakov a vyhnal mnohých zlých duchov. Od diabla oslobodil aj Diokleciánovu dcéru a dcéru perzského kráľa. Svedectvo viery, sprevádzané záz- račnými a mimoriadnymi znameniami, mu prinieslo mučenie a sťatie. Zomrel okolo roka 305, za vlády cisára Maximiána Herkulia, ktorý kruto prenasledoval kresťanov.

Jeho ostatky boli uložené a ihneď uctievané v bazilike Santa Maria in Via Lata. Potom boli 8. augusta 1635 prenesené do Torre Le Nocelle (mesto v provincii Avellino v Kampánii v Taliansku), kde sú uchovávané v drevenej buste svätca. Posvätná socha zobrazuje svätého Cyriaka v diakonskom odeve s palmou mučeníctva a knihou exorcizmov v ruke. Presun relikvií znamená začiatok kultu svätého Cyriaka v Torre Le Nocelle a nepretržitej série mimoriadnych milostí.

Okrem zázrakov podávaných ústnou tradíciou, cenný rukopis arcikňaza z Torre Le Nocelle dona Clementa Pennu (1702 − 1716), ktorý našiel don Michele Bianco, súčasný rektor svätyne, dosvedčuje, že už v tom čase sa na príhovor kresťanského mučeníka diali uzdravenia a oslobodenia od zlého ducha.

Don Clemente Penna od roku 1706 niekoľko rokov potvrdzoval a prepisoval do farskej matriky milosti a zázraky, ktorých bol svedkom a ktoré boli pripisované príhovoru svätého Cyriaka.

Podáva svedectvá o umierajúcich, ktorí boli okamžite uzdravení, o uzdraveniach zo zimnice, z hystérie, ochrnutia, hluchoty a z mnohorakých iných chorôb; svedectvá o zbavení bolestí a o uzdravení končatín, oslobodeniach od zlých duchov po pomazaní olejom lampy, ktorá horela pred relikviami svätého, alebo po tom, čo chorý či jeho príbuzní putovali k relikviám.

V noci z 10. na 11. augusta 1961 sa farský kostol v Torre Le Nocelle zapálil od horiacich veľkých votívnych sviec, ktoré sa roztopili. Všetko zhorelo. Drevená socha svätca, v ktorej sú uložené jeho relikvie, stála uprostred plameňov, no zázračným spôsobom sa jej nič nestalo. Po uhasení požiaru ľud dojatý z divu, ktorého bol svedkom, ihneď niesol sochu svätého v procesii a oslavoval zázrak.

V roku 1991 bol Kostol svätého Cyriaka vďaka úsiliu dona Michela Bianca vyhlásený za svätyňu. V roku 1993 dosiahol od kardinála Camilla Ruiniho, v tom čase generálneho vikára Jána Pavla II. pre mesto Rím, význačný dar relikvie krvi svätého Cyriaka, ktorá bola dovtedy uchovávaná v rímskej bazilike Santa Maria in Via Lata. Od tej chvíle sa milosti a zázraky vo svätyni v Torre Le Nocelle mnohokrát znásobili. Prúdi do nej stále väčšie množstvo pútnikov a kult svätého Cyriaka sa rozširuje na väčšiu Božiu slávu.

Dnes sa na tomto požehnanom mieste, kde sa stretáva nebo so zemou, prejavuje a realizuje spoločenstvo svätých viac ako kedykoľvek predtým, čím nám ukazuje zmysel života a dejín. Krv a príklad mučeníkov, zjednotených s Kristovou obetou, neprestáva dokazovať, že je úrodným semenom obrátenia a života.

Tradícia uctievania svätého Cyriaka sa zachovala dodnes a aj dnes vo svätyni v Torre Le Nocelle Pán mnohých oslobodzuje od diablov. Viacerých, ktorí boli lekármi vyhlásení za nevyliečiteľne chorých, uzdravuje na mocný príhovor svätého Cyriaka, ktorý čaká na naše modlitby.